[{"text_idx": "#000001", "text": "Mae\u2019r Llywodraeth wedi datgan y bydd y fframwaith yn cynyddu ansawdd yn y sector, gan wella dewis i fyfyrwyr ac, yn hanfodol, ganlyniadau myfyrwyr yr un pryd. Maent yn ychwanegu y bydd y fframwaith yn rhoi gwybodaeth glir a dealladwy i fyfyrwyr lle mae\u2019r dysgu gorau i\u2019w gael."}, {"text_idx": "#000002", "text": "Meddai Is- ganghellor Prifysgol Bangor, Yr Athro John G. Hughes: \u201cMae Bangor wedi cynnal ymrwymiad cryf i ddarparu profiad o ansawdd uchel i fyfyrwyr ers degawdau. Nid yn unig rydym yn cyplysu ymchwil a dysgu, ond rydym hefyd yn darparu gofal bugeiliol personol, ac yn darparu amrywiaeth ac arbrofi yn ein haddysgu a dysgu."}, {"text_idx": "#000003", "text": "\u201cRydym yn credu\u2019n gryf bod myfyrwyr yn haeddu cael eu profi a\u2019u hymestyn gan sialensiau deallusol datrys problemau sylweddol o fewn eu disgyblaethau."}, {"text_idx": "#000004", "text": "\u201cAr draws y Brifysgol, nod ein cyrsiau yw meithrin perthynas agos gyda\u2019n cymuned ymchwil weithgar er mwyn cefnogi dysgu ein myfyrwyr. Trwy gyrsiau sgiliau ymchwil ac, yn y pen draw, broject ymchwil annibynnol, (traethawd hir, project grw\u0302p neu gloriannu ymarfer), mae\u2019r cyrsiau gradd ar draws ein meysydd pwnc yn galluogi ein myfyrwyr i feistroli amrediad o sgiliau a dulliau ymchwil.\u201d"}, {"text_idx": "#000005", "text": "\u201cMae\u2019r dyfarniad Aur yn adlewyrchu perfformiad nodedig Prifysgol Bangor a hoffwn longyfarch pawb yn y Brifysgol am eu gwaith ar ran ein myfyrwyr.\u201d"}, {"text_idx": "#000007", "text": "\"Mae'r wobr hon yn haeddiannol ac yn anfon neges i ddarpar fyfyrwyr ar draws y byd bod Cymru yn gyrchfan gwych ar gyfer addysg uwch. Mae hefyd yn dangos i gyflogwyr a busnesau tramor sy\u2019n bwriadu buddsoddi yng Nghymru bod ein myfyrwyr o'n prifysgolion yn cael eu hyfforddi i'r safonau uchaf bosibl. \""}, {"text_idx": "#000008", "text": "Dangosodd yr adroddiad fod myfyrwyr o bob cefndir yn cyflawni canlyniadau rhagorol yn gyson, a bod dal gafael, dilyniant i gyflogaeth sgiliau uchel neu astudio pellach, a\u2019r ddarpariaeth cyfrwng Cymraeg i gyd yn uwch na\u2019r meincnod. Mae\u2019r brifysgol a\u0302 lefelau rhagorol cyson am foddhad myfyrwyr, gyda dysgu, asesu ac adborth a chefnogaeth academaidd yn mynd y tu hwnt i feincnod y darparwr."}]